कहा- पूरे देश में फिल्म चल रही, आपको क्या दिक्कत है
The Kerala Story Ban Controversy - Supreme Court On West Bengal And Tamil nadu Government. सुप्रीम कोर्ट में शुक्रवार को फिल्म 'द केरला स्टोरी' पर पश्चिम बंगाल और तमिलनाडु में लगे बैन के विरोध में दाखिल याचिका पर सुनवाई हुई. इस दौरान सुप्रीम सुप्रीम कोर्ट ने पूछा कि जब देश के दूसरे हिस्सों मे
द केरला स्टोरी फिल्म न दिखाए जाने पर सुप्रीम कोर्ट ने पश्चिम बंगाल और तमिलनाडु सरकार को नोटिस जारी किया है। शुक्रवार को कोर्ट ने पूछा कि जब पूरे देश में फिल्म चल रही है, तो दोनों राज्यों में इसको लेकर क्या दिक्कत है। पश्चिम बंगाल ने 8 मई को फिल्म पर बैन लगाया था, जबकि तमिलनाडु में थियेटर ऑपरेटर्स ने इसे नहीं चलाने का फैसला किया है।
बैन के खिलाफ फिल्म मेकर्स ने सुप्रीम कोर्ट में याचिका दाखिल की थी। इस पर सुनवाई करते हुए कोर्ट ने कहा- दोनों राज्यों की भौगोलिक स्थिति दूसरे राज्यों के समान ही है फिर वहां फिल्म को क्यों नहीं चलने दिया जा रहा है। ये मामला कला की स्वतंत्रता का है। ये दर्शकों के ऊपर छोड़ देना चाहिए कि वो फिल्म देखना चाहते हैं या नहीं।
बंगाल की दलील- लॉ एंड ऑर्डर बिगड़ने का इंटेलिजेंस था
कोर्ट में बंगाल सरकार की तरफ से पैरवी कर रहे डॉ.अभिषेक मनु सिंघवी ने कहा- राज्य को इंटेलिजेंस की तरफ से रिपोर्ट मिली थी कि फिल्म की स्क्रीनिंग हुई तो राज्य में कानून व्यवस्था को लेकर समस्या आ सकती है। इस पर कोर्ट ने कहा- पश्चिम बंगाल देश से अलग नहीं है।
तमिलनाडु से पूछा- कानून-व्यवस्था के लिए क्या कदम उठाए
चीफ जस्टिस डी वाई चंद्रचूड़ ने तमिलनाडु सरकार के एडिशनल एडवोकेट जनरल अमित आनंद तिवारी से पूछा- आपने कानून व्यवस्था को बनाए रखने के लिए क्या कदम उठाए। राज्य सरकार ये नहीं कह सकती कि हम कोई और रास्ता निकाल रहे हैं। वहां थियेटर्स पर अटैक किए जा रहे हैं, कुर्सियां जलाईं जा रही हैं। लॉ एंड ऑर्डर कायम रखना आपकी जिम्मेदारी थी।
अब अगले बुधवार को होगी सुनवाई
चीफ जस्टिस डी वाई चंद्रचूड़ और जस्टिस पीएस नरसिम्हा की पीठ ने मामले की अगली सुनवाई बुधवार को तय की है। फिल्म की प्रोडक्शन टीम की तरफ से पैरवी कर रहे सीनियर लॉयर हरीश साल्वे ने कहा- 'बंगाल में फिल्म को बिना किसी प्रॉब्लम के बैन कर दिया गया। वहां फिल्म रिलीज के बाद तीन दिन तक शांतिपूर्वक चली थी। यही हाल तमिलनाडु का भी है, वहां भी फिल्म पर आंशिक बैन लगा दिया गया है।
योगी ने पूरी कैबिनेट के साथ फिल्म देखी
द केरला स्टोरी की स्क्रीनिंग शुक्रवार लखनऊ के लोक भवन में रखी गई, जहां उत्तर प्रदेश के सीएम योगी आदित्यनाथ ने अपनी कैबिनेट के साथ फिल्म देखी। एक दिन पहले मेकर्स ने योगी से मुलाकात की थी। फिल्म के प्रोड्यूसर विपुल अमृतलाल शाह ने न्यूज एजेंसी से कहा था- योगी जी ने फिल्म को टैक्स फ्री करके हमारा मनोबल ऊंचा किया है।'
हिंदू लड़कियों के कन्वर्जन पर बेस्ड है द केरला स्टोरी
द केरला स्टोरी को फिल्ममेकर सुदीप्तो सेन ने डायरेक्ट किया है। फिल्म अपनी कहानी को लेकर विवादों में है। इसकी रिलीज के खिलाफ सुप्रीम कोर्ट तक मैटर गया। हालांकि कोर्ट ने फिल्म की रिलीज को रोकने से मना कर दिया। फिल्म की कहानी लड़कियों के कन्वर्जन पर बेस्ड है।
सुदीप्तो ने दैनिक भास्कर से बातचीत में कहा- एक पॉइंट के बाद मुझे महसूस हुआ कि यह सब एक पैटर्न के तहत हो रहा है। पहले लोगों को डराओ। हिंदू देवी देवताओं को डिसक्रेडिट करो। केरल की एक ऑर्गेनाइजेशन है, जहां 10 लड़कियां बुरे टॉर्चर झेलती थीं। मैंने उनका इंटरव्यू किया।
वहां से मुझे निमिषा, फातिमा का केस समझ में आया। महसूस हुआ कि धर्मांतरण और उसके बाद का सिलसिला सोची समझी साजिश के तहत किया जा रहा है। चूंकि केरल में मुस्लिमों की तादाद सरकार बनाने में अहम रोल प्ले करती है इसलिए इस मसले पर नेताओं और सरकार ने भी कुछ नहीं कहा।
एक हफ्ते में ही ब्लॉकबस्टर बन गई फिल्म
द केरला स्टोरी का ब्लॉकबस्टर कमाई करना जारी है। फिल्म ने रिलीज के सातवें दिन 12.50 करोड़ का कलेक्शन किया है। इस तरह फिल्म का कुल कलेक्शन 81.36 करोड़ हो गया है। जिस हिसाब से फिल्म कमाई कर रही है, अगले दो-तीन दिन में फिल्म 100 करोड़ क्लब में शामिल हो सकती है। करीब 30 करोड़ के बजट में बनी इस फिल्म ने अपनी लागत पहले ही निकाल ली थी।
अब फिल्म मुनाफे से भी आगे निकल चुकी है। ऐसा लग रहा है कि फिल्म पर बैन का कोई असर नहीं दिखाई दे रहा है। UP और MP के बाद अब उत्तराखंड और हरियाणा सरकार ने भी फिल्म को टैक्स फ्री कर दिया है। इससे कमाई में और अधिक उछाल देखने को मिल रहा है।
